15 eru með réttarstöðu sakbornings í tengslum við rannsókn lögreglunnar á höfuðborgarsvæðinu á umfangsmiklum fjársvikum, peningaþvætti og skjalafalsi. Mánaðarlöng síbrotagæsla yfir Sigurði Inga Þórðarsyni, grunuðum höfuðpaur í málinu, var nýverið framlengd um fjórar vikur til viðbótar.
Fólkið er grunað um að hafa stofnað til reikningsviðskipta við tugi fyrirtækja og svikið þau. Fyrirtækin sem fólkið er grunað um að hafa svikið eru af öllum stærðum og gerðum; allt frá sjoppum til fjármálafyrirtækja, eftir því sem fréttastofa kemst næst.
Margeir Sveinsson, aðstoðaryfirlögregluþjónn hjá lögreglunni á höfuðborgarsvæðinu, staðfestir að málið sé til rannsóknar og að tugir milljóna séu undir. Verið sé að bíða eftir gögnum frá fyrirtækjum sem hafi lent í þessum mönnum.
Stundin greindi frá því í byrjun mánaðarins að Sigurður Ingi Þórðarson hefði verið úrskurðaður í fjögurra vikna síbrotagæslu. Samkvæmt upplýsingum fréttastofu var það úrræði framlengt nýverið um fjórar vikur til viðbótar.
Sigurður Ingi á að baki langan sakaferil. Hann var mikið til umfjöllunar í fjölmiðlum hér á landi og erlendis fyrir nokkrum árum vegna tengsla sinna við Wikileaks og bandarísku alríkislögregluna FBI og kom meðal annars á fund allsherjar-og menntamálanefndar Alþingis.
Fyrir sjö árum var hann dæmdur í átta mánaða fangelsi fyrir kynferðisbrot gegn 17 ára pilti og sama ár hlaut hann tveggja ára dóm fyrir fjársvik og fleiri brot í Héraðsdómi Reykjaness. Í því máli var honum meðal annars gefið að sök að hafa þóst vera Julian Assange.
Rúmu ári seinna var hann sakfelldur í einu umfangsmesta kynferðisbrotamáli seinni tíma þegar hann fékk þriggja ára fangelsisdóm fyrir kynferðisbrot gegn níu drengjum. Hann játaði að hafa tælt fimm pilta á aldrinum 15 til 16 ára, hátt í 60 sinnum, með margvíslegum blekkingum.
Fram kom í fjölmiðlum á síðasta ári að Sigurður Ingi væri lykilvitni í máli bandarískra stjórnvalda gegn Julian Assange. Í baráttu sinni hefur Wikileaks einmitt bent á að Sigurður Ingi sé margdæmdur glæpamaður.
Í viðtali við Stundina fyrr á þessu ári sagðist Sigurður Ingi hafa logið til um ásakanir sem bandarísk yfirvöld hafa notast við í ákæru sinni gegn Assange. Edward Snowden, uppljóstrari, sagði þau ummæli marka endalok málsins gegn Assange.
Margdæmdur glæpamaður og fjórtán aðrir eru með réttarstöðu sakbornings í umfangsmiklu fjársvikamáli sem lögreglan á höfuðborgarsvæðinu er með til rannsóknar. Tugir milljóna eru undir.